**แนวคิดเรื่องความเป็นธรรมทางสังคม (Social Justice)**

แนวคิดเรื่องความเป็นธรรมทางสังคม เป็นแนวคิดที่ตั้งคำถามต่อวิธีการจัดสรรหรือกระจายผลประโยชน์หรือจัดสรรทรัพยากรของสังคมที่ให้กับประชากรในสังคมนั้นๆ ว่ามีความเป็นธรรมต่อสมาชิกทุกคนในสังคมหรือไม่ แนวคิดเรื่องความเป็นธรรมทางสังคม เป็นหนึ่งในแนวคิดทางสังคมศาสตร์ที่มีการเอ่ยถึงเป็นอย่างมากในยุคประชาธิปไตยเบ่งบานและประชาชนมีประสบการณ์ทางการเมืองมากขึ้นเช่นในปัจจุบัน นอกจากนี้ แนวคิดเรื่องความเป็นธรรมยังมีความเหมาะสมในการที่จะนำมาใช้ในการตั้งคำถามต่อนโยบายและวิธีคิดการแก้ไขปัญหาของสังคมในส่วนรวม

ในทางปรัชญาตะวันตก มโนทัศน์ “ความเป็นธรรมทางสังคม” หรือ Social Justice มีการตีความได้อย่างน้อย 3 วิธีคิดหลัก (สฤณี อาชวานันทกุล แปล, 2555) ได้แก่ 1) ความเป็นธรรมคือหลักความสุขสูงสุด หรือความเป็นธรรมตามหลักอรรถประโยชน์นิยม (Utilitarianism) 2) ความเป็นธรรมคือความเท่าเทียม (Justice as fairness) และ 3) ความเป็นธรรมคือความคู่ควร จะเห็นได้ว่าเมื่อสังคมใดมีความคิดเห็นที่ขัดแย้งกันในประเด็นใดการจัดสรรทรัพยากรครั้งใด เรื่องความขัดแย้งดังกล่าวมักจะเกี่ยวเนื่องกับประเด็นเรื่องการจัดสรรประโยชน์ สิทธิและหน้าที่ทางสังคมก็เกิดจากการใช้และตีความเกี่ยวข้องกับการจัดสรรประโยชน์จากกรอบมโนทัศน์ที่แตกต่างกัน

ความเป็นธรรมทางสังคมคือความเสมอภาค หรือ Justice as fairness ที่อธิบายโดย John Rawls ผู้เขียนหนังสือเกี่ยวกับความยุติธรรมที่มีชื่อเสียง The theory of Justice (1971) ได้กล่าว แนวคิดเรื่องความเป็นธรรมทางสังคมคือความเสมอภาค เป็นแนวคิดที่เชื่อว่ามนุษย์เราทุกคนเป็นมนุษย์ที่มีเหตุมีผล จึงเป็นผู้ที่มีเสรีและเสมอภาคและต้องการได้รับความเคารพ ดังนั้นการที่รัฐหรือใครจะจัดสรรผลประโยชน์และทรัพยากรให้กับสมาชิกต้องดำเนินการตามสัญญาประชาคม (Social Contact) ที่เป็นไปด้วยความเท่าเทียม เสมอภาคและเคารพในสิทธิความเป็นมนุษย์ของสมาชิก

ในทัศนะของ Rawls แม้สมาชิกของสังคมมนุษย์ทุกคนเป็นผู้มีเหตุมีผล ที่จะต้องได้รับการเคารพในศักดิ์ศรีเท่าเทียมกัน อย่างไรก็ตาม Rawls เชื่อว่าในสังคมย่อมมี “จุดเริ่มต้นที่ไม่เท่ากัน” สมาชิกจะเป็นผู้มีความได้เปรียบผู้เสียได้เปรียบทางสังคมและธรรมชาติที่แตกต่างกัน Rawls จึงเสนอให้ ข้อตกลงในสัญญาประชาคม (เพื่อจัดสรรผลประโยชน์อย่างเป็นธรรม) ดังกล่าวจะต้องดาเนินไปภายใต้เครื่องมือ (วิธีการ) ที่เรียกว่า “ม่านแห่งอวิชชา” หรือ Veil of Ignorance ที่แต่ละคนจะไม่รับรู้สถานะของตนเองว่าเป็นผู้ได้เปรียบหรือเสียเปรียบในสังคม เพื่อร่วมกันสร้างสัญญาประชาคมที่จะเป็นประโยชน์สาหรับทุกคนไม่ว่าจะเป็นผู้ที่ได้เปรียบหรือเสียเปรียบในสังคม หรือไม่ว่าเขาจะมีจุดเริ่มต้นที่ใด

หลักการสำคัญของแนวคิด ความเป็นธรรมคือความเท่าเทียม ในแบบของ Rawls มี 2 ข้อ ได้แก่

1. คนแต่ละคนต้องได้รับการจัดสรรชุดของสิทธิและเสรีภาพพื้นฐานที่เท่าเทียมกัน ซึ่งเป็นชุดที่ครบถ้วนและเพียงพอ และเข้ากันได้กับชุดของสิทธิและเสรีภาพแบบเดียวกันของคนอื่นๆ ทุกคน

2. ความไม่เท่าเทียมกันทางเศรษฐกิจและสังคม จะเกิดขึ้นได้ก็ต่อเมื่อตอบสนองเงื่อนไขสองข้อ ดังนี้

2.1. ตำแหน่งและหน้าที่การงานต้องเปิดให้แก่คนทุกคน ภายใต้เงื่อนไขของความเสมอภาค

ทางโอกาสที่เป็นธรรม (fair equality of opportunity)

2.2. ความไม่เท่าเทียมนี้ ต้องเป็นไปเพื่อผลประโยชน์จำนวนมากที่สุดของสมาชิกที่เสียเปรียบ

ที่สุดของสังคม (the Difference)

นอกจากนี้ Rawls ยังได้เสนอแนวขั้นตอนในการนำประยุกต์ใช้หลักการทั้งสองข้อ ดังนี้ (Tao Zhang, 2011)

1. การตกลงร่วมกันในหลักการของความเป็นธรรม

2. ร่วมกันร่างหลักการหรือชุดสัญญาประชาคม

3. สร้างระเบียบที่เกี่ยวเนื่องจากชุดสัญญาประชาคมดังกล่าว

4. ดำเนินการตามหลักการตามระเบียบ กฎที่วางไว้ และสอบทานความเป็นธรรมในทุกการดาเนินงาน

จะเห็นได้ว่า ขั้นตอนการใช้หลักการสร้างความเป็นธรรมทางสังคม สามารถใช้เป็นกรอบในการวิเคราะห์การจัดสรรผลประโยชน์เพื่อสร้างให้เกิดความเป็นธรรมกับประชาชนทุกกลุ่มได้บ้างไม่มากก็น้อย

**2.1.2 ประเทศไทยกับความเป็นธรรมทางสังคม**

สำหรับประเทศไทยมีการพูดถึงคำ ว่า ความเป็นธรรมทางสังคมเพิ่มมากขึ้น ซึ่งราชบัณฑิตยสถานได้ให้ความหมายความยุติธรรมว่า เป็นสังคมในอุดมคติที่บุคคลในสังคมควรได้รับการดูแลอย่างยุติธรรม ทุกคนมีส่วนในผลประโยชน์ของสังคมร่วมกัน มิใช่ด้านกฎหมายเท่านั้น โดยมีหลักสำคัญ คือ หลักนิติธรรม หลักสิทธิมนุษยชน และสวัสดิภาพของสังคมในบางรูปแบบ (ราชบัณฑิตยสถาน, 2552: 250) ซึ่งนักกฎหมาย นักวิชาการ สถาบันการศึกษาและหน่วยงานราชการต่างให้ความสนใจในเรื่องความเป็นธรรมทางสังคมเป็นอย่างยิ่ง นับตั้งแต่เกิดปัญหาความรุนแรงทางการเมืองขึ้น ยังรวมถึงปัญหาความรุนแรงที่เกิดขึ้นในสามจังหวัดชายแดน

ภาคใต้ โดยปัญหาความไม่เป็นธรรมได้ถูกระบุว่า เป็นสาเหตุหนึ่งที่ทำให้เกิดเหตุการณ์ความรุนแรงต่างๆ จึงได้มีการสัมมนาวิชาการที่เกี่ยวข้องกับแนวคิดความเป็นธรรมทางสังคมเพิ่มมากขึ้น เพื่อเป็นแนวทางและสร้างความเข้าใจเกี่ยวกับแนวคิดความเป็นธรรม ดังจะเห็นได้จากการบรรยายทางวิชาการ “กฎหมายกับความเป็นธรรมทางสังคม” ในวันที่ 8 มกราคม 2554 โดยศาสตราจารย์กิตติคุณ ดร. วิษณุ เครืองาม เห็นว่า ความเป็นธรรมทางสังคมนั้นเป็นหัวใจ เป็นวิญญาณของคนที่เรียนการปกครอง เพราะในโลกของคนที่เรียนการปกครองหรือคนที่เรียนกฎหมาย อะไรที่จะสำคัญไปกว่าความเป็นธรรมทางสังคม ไม่มีอีกแล้ว ใช้กฎหมายเพื่อสร้างความเป็นธรรมเป็นจุดมุ่งหมายสำคัญ ความเป็นธรรมทางสังคม อาจจะยึดในกฎหมายก็ได้ ไม่ยึดในกฎหมายก็ได้ อาจจะมากกว่ากฎหมายก็ได้ ใช้ศีลธรรม ใช้ความรู้สึกนึกคิด ใช้ขนบธรรมเนียมประเพณี เป็นตัวตัดสินว่าสุดท้ายความเป็นธรรมทางสังคมควรจะออกมาอย่างไร ความเป็นธรรมทางสังคมหมายถึง การที่คนมีความสุข มีความเสมอภาค มีมาตรฐานเดียวกัน มีสิทธิ มีเสรีภาพ กินอิ่มนอนหลับ ไปไหนมาไหนรู้สึกปลอดภัย ได้รับการปฏิบัติอย่างเท่าเทียม การที่จะสร้างความเป็นธรรมทางสังคมนั้น จะต้องใช้กฎหมายเป็นเครื่องมือในการสร้างความเป็นธรรม เพราะอยู่ในโลกที่มีใช้กฎหมายเป็นเครื่องมือ ซึ่งศาสตราจารย์กิตติคุณ ดร. วิษณุ เครืองามได้เห็นว่า หลักในการสร้างความเป็นธรรมทางสังคมได้แก่ การทำให้กฎหมายมีความชัดเจน พร้อมกับมีคำอธิบายในกฎหมายที่ไม่มีความชัดเจน ห้ามปล่อยให้กฎหมายมีความคลุมเครือ กฎหมายต้องมีความเสมอภาค ถือว่าทุกคนมีความเท่าเทียมกันไม่มีการเลือกปฏิบัติ ไม่ว่าจะมีความแตกต่างทางเพศหรือศาสนา และการบังคับใช้กฎหมายนั้นต้องมีศีลธรรม นึกถึงความเป็นจริงในสังคมมากกว่าถ้อยคำในกฎหมาย จึงสรุปได้ว่า ความเป็นธรรมทางสังคม คือ การที่สังคมมีความเสมอภาคทัดเทียม มีสิทธิ มีเสรีภาพมีเหตุผล ทำอะไรก็ตามมีความจำเป็น อธิบายได้ กฎหมายเป็นเพียงเครื่องมือหนึ่งในการสร้างความเป็นธรรมทางสังคม และยังมีอีกหลายวิธีที่จะสร้างความเป็นธรรมทางสังคม (มหาวิทยาลัยราชภัฏ สุราษฎร์ธานี, 2554)

กระทรวงยุติธรรมเองได้จัดการประชุมทางวิชาการระดับระดับชาติว่าด้วยงานยุติธรรมครั้งที่ 9 โดยให้ความหมายของความเป็นธรรมทางสังคมว่า เป็นการปฏิบัติโดยไม่เลือกเพศ เชื้อชาติ ชนชั้น สถานะทางเศรษฐกิจและสังคม (กระทรวงยุติธรรม. สำนักงานกิจการยุติธรรม, 2554: 325) ซึ่ง วรเจตน์ ภาคีรัตน์ (2554: 348-349) ได้ให้ความเห็นว่าความยุติธรรมในสังคม หมายถึง ข้อเรียกร้องแห่งความยุติธรรมทั้งปวงที่เชื่อมโยงกับระเบียบทางสถาบันและความสัมพันธ์ทางสังคมทั้งหมด เป็นข้อเรียกร้องแห่งความยุติธรรมที่เกี่ยวพันกับการแบ่งปันผลประโยชน์และภาระต่าง ๆ ในสังคม ความเข้าใจเกี่ยวกับความยุติธรรมทางสังคมนั้น อาจแตกต่าง

กันออกไปตามแนวคิดหรืออุดมการณ์พื้นฐานทางการเมือง

ในมุมมองของนักวิชาการเองมองว่า ความเป็นธรรมทางสังคม เป็นเรื่องของความเป็นธรรมทั้งในเชิงสังคมและทางกฎหมายที่ถูกต้อง ชอบธรรม สอดคล้องกับธรรมเนียมปฏิบัติและวิถีชีวิตของคนในชุมชน (รังสิต โลไทยสงค์, 2552: 15) รวมถึงการใช้กติกาเดียวกันในสังคมในกรณีที่เทียบเคียงกันได้ โดยเฉพาะเรื่องการจัดสรรสิทธิประโยชน์และความรับผิดชอบในกระบวนการพูดถึงความเป็นธรรมต้องโยงไปสู่คำว่า เท่าเทียมหรือ “Equity” ด้วย เช่น คนพิการในเมืองฮอนโนลูลู รัฐฮาวาย สหรัฐอเมริกาทางการทำที่จอดรถพิเศษให้ โดยรถโดยสารประจำทางจะมีปุ่มที่สามารถทำให้รถเตี้ยลงอยู่ในระดับเดียวกับฟุตบาธ เพื่อให้คนพิการสามารถเข้าไปในรถโดยสารประจำทางได้ เป็นตัวอย่างที่ชี้ให้เห็นถึงเงื่อนไขพิเศษที่รัฐต้องทำให้คนพิการ เพื่อให้เกิดความเท่าเทียมกับคนส่วนใหญ่ในสังคม ทำให้เกิดความเป็นธรรมทางสังคม (สุวรรณา สถาอานันท์, 2554: 11) นอกจากนี้ สุวรรณา สถาอานันท์ (2553 อ้างถึงใน นพนันท์ วรรณเทพสกุล และกุลธิดา สามะพุทธิ, 2554: 45) ยังได้กล่าวว่า ในเรื่องของจัดสรรสิทธิประโยชน์และความรับผิดชอบ ความเป็นธรรมต้องเชื่อมกับคำ ว่า “Equity” ที่หมายถึง การเทียบเคียงให้เข้าได้หรือความเท่าเทียม ดังนั้นความเป็นธรรมเป็นเรื่องนามธรรม ขึ้นอยู่ว่าจะนำไปเทียบเคียงกับใคร ซึ่งปกติจะเทียบเคียงกับกลุ่มคนเดียวกันที่อยู่ในกติกาเดียวกัน หรือชนชั้นเดียวกัน จึงจะรู้สึกว่าเป็นธรรม เพราะ Equity เป็นพื้นฐานที่เกิดจากแนวคิดความเป็นธรรมทางสังคมที่สังคมสร้างขึ้นจากความสัมพันธ์ของคนในสังคม คือ จะต้องไม่มีใครได้เปรียบหรือเสียเปรียบใคร (สุวจี จันทร์ถนอม-กู๊ด, 2543: 10)

ในด้านมิติความเป็นหญิงชาย มูลนิธิสร้างความเข้าใจเรื่องสุขภาพผู้หญิง (2553: 2) กล่าวว่าความไม่เป็นธรรมที่เกิดจากระบบคุณค่าในสังคมด้านมิติความเป็นหญิงชาย ก่อให้เกิดความไม่ธรรม 3 ประเด็น คือ การเลือกปฏิบัติที่ไม่เป็นธรรม เช่น การควบคุมเรื่องเพศของผู้หญิงอย่างเคร่งครัด แต่ไม่ควบคุมเรื่องเพศของผู้ชาย การเข้าไม่ถึงความยุติธรรมเป็นอีกประเด็นหนึ่งที่เกิดจากมิติความเป็นหญิงชาย เช่น กรณีของผู้หญิงที่ถูกสามีทุบตี โดยตำรวจปฏิเสธที่จะคุ้มครอง ผู้หญิงที่ถูกสามีทำร้ายและต่อสู้สามีจนทำให้สามีเสียชีวิต มักไม่ได้รับการคุ้มครองจากกระบวนการยุติธรรมจะถูกตัดสินว่าเป็นการฆ่าสามีและประเด็นสุดท้าย คือ การเข้าไม่ถึงทรัพยากรของสังคม เช่น การเข้าถึงสินเชื่อเงินกู้ในระบบ

จากความหมายของความเป็นธรรมที่ได้กล่าวมาแล้วนั้น จะพบว่า ความเป็นธรรมทางสังคมเป็นพื้นฐานของคุณธรรม เป็นแก่นหรือสารัตถะของคุณธรรมทุกชนิด ผู้ใดมีความเป็นธรรมสูงย่อมเพียบพร้อมด้วยคุณธรรมทุกอย่าง เป็นผู้ที่มีความเป็นระเบียบเรียบร้อยในตัว สังคมที่มีความเป็นธรรมทางสังคมย่อมเป็นสังคมที่มีความสงบสุข เพราะทุกคนมั่นใจได้ว่า ตนเองจะได้รับสิทธิอันชอบธรรม หากมีผู้ใดละเมิดก็จะได้รับการลงโทษอันควรแก่โทษานุโทษ จึงมั่นใจได้ว่า ไม่มีใครอยากจะละเมิดโดยง่าย (กีรติ บุญเจือ, 2551: 107) สังคมจะมีการพัฒนาได้อย่างเท่าเทียม หากสังคมนั้นมีความเป็นธรรมทั้งในเรื่องของโอกาสการเข้าถึงทรัพยากร การเข้าถึงการบริการสาธารณะการศึกษา ความปลอดภัยในชีวิตและทรัพย์สิน อีกทั้งรัฐเองต้องกระจายโอกาสในการเข้าถึงการพัฒนาในด้านต่าง ๆ ให้ทั่วถึงเช่นกัน ความหมายของความเป็นธรรมทางสังคมจึงมีความหมาย

มากกว่าความยุติธรรมในส่วนของกฎหมายเท่านั้น เพราะกฎหมายไม่ใช่เครื่องมือวัดความเป็นธรรมในทุกๆ เรื่อง กฎหมายเป็นอีกเพียงเครื่องมือหนึ่งที่จะทำให้สังคมเกิดความเป็นธรรมทางสังคมดังนั้น ความเป็นธรรมทางสังคม คือ เรื่องที่ครอบคลุมไปในทุกจังหวะของการดำเนินชีวิตประจำวันของบุคคล เป็นสิทธิ เป็นโอกาสของบุคคลที่เกิดขึ้นเป็นไปตามวัฒนธรรมที่หลากหลาย ซึ่งบุคคลต้องได้รับการปฏิบัติอย่างเป็นธรรมทั้งจากบุคคลด้วยกัน จากองค์กรในระดับต่าง ๆ จนถึงจากระดับนโยบายของประเทศ เพื่อให้บุคคลสามารถดำเนินชีวิตได้อย่างมีประสิทธิภาพ และบุคคลต้องไม่เกิดความรู้สึกถึงความเหลื่อมล้ำ ระหว่างเพศ อาชีพ หรือแม้กระทั่งเกิดการแบ่งแยกจนกลายเป็นชนชั้นต่าง ๆ ในสังคม กลายเป็นคนชายขอบของสังคม เพราะสิ่งเหล่านี้จะทำให้

สังคมเกิดปัญหาในการพัฒนาอย่างแน่นอน

**ตารางแสดง ดัชนีชี้วัดความเป็นธรรมทางสังคม**

|  |
| --- |
| **ดัชนีชี้วัดความเป็นธรรมทางสังคม** |
|
|  |
| **1.) มิติการยอมรับและความเสมอภาคทางสังคม วัฒนธรรม** |
| 1.1) การยอมรับทางสังคม วัฒนธรรม |
| 1.2) ความเสมอภาคเท่าเทียม |
| **2.) มิติการมีส่วนร่วมและสิทธิทางการเมือง** |
| 2.1) การมีส่วนร่วมทางการเมือง |
| 2.2) สิทธิเสรีภาพทางการเมือง สิทธิชุมชน |
| **3.) มิติเศรษฐกิจและการกระจายทรัพยากร** |
| 3.1) การจำแนกแจกจ่ายผลผลิตและรายได้ |
| 3.2) การถือครองปัจจัยการผลิต และการเข้าถึงสาธารณูปโภค บริการสาธารณะ |
| **4.) มิติกฎเกณฑ์ บรรทัดฐานและกระบวนการยุติธรรม** |
| 4.1) หลักกฎเกณฑ์ตามกฎหมาย |
| 4.2) หลักกระบวนการยุติธรรม |